LATVIJAS REPUBLIKAS MINISTRU KABINETA SĒDE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*protokola izraksts*

|  |  |  |
| --- | --- | --- |
| Rīgā | Nr.81 | 2009. gada 17.novembrī |

**56.§**

**Par akciju sabiedrību „Parex banka”[[1]](#footnote-1)**

**TA-3978-DV**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(E.Repše, M.Bičevskis, R.Vējonis, E.Kušners, J.Brazovskis, L.Medina, A.Kampars, E.Dreimane, B.Rozentāle, K.Gerhards, N.Melngailis, V.Dombrovskis)

1. Pieņemt zināšanai Finanšu ministrijas un valsts akciju sabiedrības „Privatizācijas aģentūra” iesniegto informāciju par līdzšinējās sadarbības ar konsultantu „Nomura International plc” (turpmāk tekstā – Konsultants) rezultātiem.

2. Lai nodrošinātu starpinstitūciju sadarbības koordinēšanu, Konsultanta darbības atbilstoši Konsultāciju pakalpojumu līgumam pārraudzību, sarunu organizēšanu ar Eiropas Rekonstrukcijas un attīstības banku par akciju sabiedrības „Parex banka“ (turpmāk – Banka) restrukturizāciju, izveidot darba grupu, iekļaujot tajā pārstāvjus no Finanšu ministrijas, Ekonomikas ministrijas, Finanšu un kapitāla tirgus komisijas, Latvijas Bankas, valsts akciju sabiedrības „Privatizācijas aģentūra“ un Valsts kases. Finanšu ministrijai sagatavot un iesniegt Ministru kabinetā attiecīgu Ministru kabineta rīkojuma projektu.

3. Valsts akciju sabiedrībai „Privatizācijas aģentūra“ vienoties ar Konsultantu par konsultāciju pakalpojuma līgumā noteiktā darba uzdevuma un apmaksas noteikumu un nosacījumu maiņu, paredzot Konsultanta līdzdalību un tā atlīdzības atkarību no Bankas restrukturizācijas plāna izstrādes, Bankai sniegtā valsts atbalsta restrukturizācijas plāna (turpmāk tekstā – Valsts atbalsta plāns) pilnveidošanas (iekļaujot tajā Bankas restrukturizācijas plānu) un saskaņošanas ar Eiropas Komisiju un Bankas vai visu tās restrukturizācijas rezultātā izveidoto komercsabiedrību pārdošanas. Valsts akciju sabiedrībai „Privatizācijas aģentūra“ līdz 2009.gada 1.decembrim iesniegt Ministru kabinetam izskatīšanai panākto vienošanos, kas saskaņota ar šī protokollēmuma 2.punktā minēto darba grupu.

4. Lai sekmētu tautsaimniecības attīstību un finanšu sistēmas stabilitāti, valsts akciju sabiedrībai „Privatizācijas aģentūra“ sadarbībā ar Konsultantu sagatavot priekšlikumu visu valsts kontrolē (ar valsts akciju sabiedrības „Privatizācijas aģentūra“ starpniecību) esošo Bankas akciju pārdošanai, kas nodrošinātu maksimāli iespējamo valsts ieguvumu – visu valsts īpašumā esošo Bankas akciju pārdošanu par augstāko iespējamo pārdošanas cenu un pārējā valsts atbalsta, kas Bankai sniegts noguldījumu un garantiju veidā, atgūšanu. Valsts akciju sabiedrībai „Privatizācijas aģentūra“ līdz 2010.gada 1.februārim iesniegt Ministru kabinetam izskatīšanai sagatavoto priekšlikumu, kas saskaņots ar šī protokollēmuma 2.punktā minēto darba grupu.

5. Lai nodrošinātu šī protokollēmuma 4.punkta izpildi, VAS „Privatizācijas aģentūra“ sadarbībā ar Konsultantu un Finanšu ministriju, konsultējoties ar Eiropas Komisiju un Eiropas Rekonstrukcijas un attīstības banku, sagatavot Bankas restrukturizācijas plānu, tajā paredzot vienlaicīgu darījuma (darījumu) noslēgšanu ar vienu vai vairākiem investoriem par visu Bankas vai Bankas restrukturizācijas rezultātā izveidoto komercsabiedrību kapitāla daļu atsavināšanu un pieļaujot pakāpenisku visa pārējā valsts atbalsta, kas Bankai sniegts noguldījumu un garantiju veidā, atgūšanu. Valsts akciju sabiedrībai „Privatizācijas aģentūra“ līdz 2009.gada 30.decembrim iesniegt Ministru kabinetam apstiprināšanai sagatavoto Bankas restrukturizācijas plānu, kas saskaņots ar šī protokollēmuma 2.punktā minēto darba grupu.

6. Finanšu ministrijai pēc šī protokollēmuma 5.punktā minētā Bankas restrukturizācijas plāna apstiprināšanas Ministru kabinetā minēto plānu iekļaut Valsts atbalsta plānā un saskaņot ar Eiropas Komisiju un Eiropas Rekonstrukcijas un attīstības banku. Bankas restrukturizācija (tai skaitā, Bankas restrukturizācijas plāns) īstenojama pēc Valsts atbalsta plāna saskaņošanas ar Eiropas Komisiju.

7. Valsts akciju sabiedrībai „Privatizācijas aģentūra“ sadarbībā ar Finanšu ministriju un Konsultantu sagatavot un līdz 2009.gada 30.decembrim iesniegt izskatīšanai Ministru kabineta sēdē informatīvo ziņojumu par šī protokollēmuma 4. un 6.punkta izpildes gaitu.

8. Atzīmēt, ka šī jautājuma apspriešanas gaita ir fiksēta audioierakstā.

Ministru prezidents V.Dombrovskis

Valsts kancelejas direktore G.Veismane

1. Protokollēmums deklasificēts saskaņā ar FM 06.07.2012. vēstuli Nr.17-1-03/4412 [↑](#footnote-ref-1)